M. Sabolová, poslankyňa: (2009-06-17):
Chcem poďakovať pánu poslancovi Simonovi, ktorý sa vyjadril ako odborník v tejto oblasti, čo sa týka poľnohospodárstva, lesníctva. A za jeho podporu aj za to, ak prejde zákon do druhého čítania, iste treba zohľadniť prácu aj na lesných pozemkoch a umožniť aj iný vzťah k pozemkom. A to je nielen list vlastníctva, ale i nájomný vzťah alebo vzťah správcu pozemkov. Ale teraz táto posledná faktická poznámka mi dáva možnosť zdôrazniť. Pán poslanec, neviem, či ste boli tu od začiatku prerokovania tohto zákona, keď som povedala, že cestný zákon je zákon, ktorý je dobrý, priniesol mnoho pozitívneho do cestnej premávky, je na plynulosť a bezpečnosť premávky. Len ušlo, ja tvrdím, aj keď kolega Simon hovorí, že sa o tom diskutovalo, že boli ubezpečení, že to nevytvorí nejaký problém, ušlo to, že pre istý typ práce na malom území, regionálnom území je dobré a možné dať výnimku. Ak ste si pozreli návrh zákona, viete, že ja nemením podmienky v zákone pre iné práce. Čiže zachovávam § 39 ods. 5, 6, s tým, že tie výnimky pre používanie traktorov a motorových vozidiel a iných záprahových vozidiel pre iné práce, keď by mohli skutočne prechádzať veľkým regiónom, obmedzovať plynulosť premávky, ostávajú zachované. A tam budú musieť byť spĺňané isté podmienky. Ale na to, aby poľnohospodár alebo roľník, ktorý v danom území potrebuje prejsť jednu komunikáciu, ktorá má osem alebo deväť metrov, musel mať výnimky, ja navrhujem, aby sme doplnili nový paragraf len na poľnohospodárske, lesné a iné sezónne práce týkajúce sa niekedy len samotnej obce alebo presunu toho vozidla z obce do obce. A preto si myslím a súhlasím s vami, že je veľmi dobré, a to som aj zase vo svojom príspevku hovorila, že som za to, aby technický stav bol dobrý. A preto ten § 39 ods. 5 a 6 pre používanie týchto vozidiel na cestách I., II. triedy musí spĺňať všetky náležitosti, aby neboli obmedzení v cestnej premávke. Ale nechcite mi povedať, že presun nejakého traktora alebo nejakého záprahového vozidla na území jednej obce, ktorý trvá niekoľko minút, je takým obmedzením v premávke. Preto hovorím, chceme vyjsť v ústrety, aby sa možno aj to, čo nám, ja si dovolím povedať, ušlo, možno sme to nie celkom docenili, týmto novým odsekom v § 39 zlepšilo, aby to pomohlo tým ľuďom viac. Ja som v žiadnom mojom vstupe nepovedala, že zákon bol proti ľuďom, tak ako ste to hovorili, pán kolega Kvorka. Myslím, že kolegovia ma dobre počúvali od začiatku. Skutočne mi ide o to, aby sme sa vzájomne dohodli a spoločne, odborníci v tejto oblasti či dopravy, či pôdohospodárstva, pripravili pre budúcoročné obdobie, lebo toto už vieme zachrániť len pre budúci rok, pretože výnimky už boli udelené, poplatky sú zaplatené, zákonné podmienky pre ľudí, ktorí sa obrátili tak na vás, ako aj na nás, pretože očakávajú od zákonodarcov, že im v tomto pre nich veľkom, pre nás malom probléme pomôžeme. A preto by som vás chcela, kolegovia, poprosiť o podporu, aby tento návrh zákona prešiel do druhého čítania a aby sme vo výbore a v gestorskom výbore mohli o tom diskutovať a pripraviť návrh zákona, ktorý by bol prospešný pre občanov. Ďakujem pekne za vypočutie a verím, že sa nájde dosť hlasov na to, aby zákon bol posunutý do druhého čítania. Ďakujem pekne.